Etagearealet i Nørrehus er næsten dobbelt så stort som i rådhuset i Odense. Handlen påvirker ikke Tietgen og de øvrige lejere, og der er ingen planer om ændringer i området. Prisskiltet på ejendommen var 200 millioner kroner og ifølge ejendomsmægleren kom slutprisen til at ligge tæt på det beløb.

Handlen gjaldt Nørrehus, der ligger ved Thomas B. Thriges Gade og især huser den største del af den store undervisningsinstitution Tietgen (tidligere Tietgenskolen). Ejendomskomplekset består af 26.000 kvadratmeter, og blev købt for tæt på 200 millioner kroner. Dermed er handlen en af de største på Fyn i mange år - især når man kun ser på almindelige handler, hvor der ikke skal rives ned og bygges nyt på arealet. Den overgås formentlig kun af salget af Rosengårdcentret til over to milliarder kroner i 2013.

En af de største enkeltstående ejendomshandler på Fyn fandt sted i denne uge - og den beviser, at Odense er blevet interessant for de helt store investorer i udlandet.

Udbudt til 200 millioner kroner, der ville give en forrentning på 6,8 procent. Slutprisen blev lidt lavere. Offentlig vurdering er 156 millioner kroner.

Hvad er solgt: Nørrehus, som er nogle ejendomme i karréen, der omkranses af Thomas B. Thriges Gade, Ejlskovsgade, Lerchesgade og Buchwaldsgade på den nordlige side af jernbanen. Nørrehus er nabo til Skats kontorer, der ikke er med i handlen.

Det mest interessante ved handlen er køberen, som er den svenske ejendomsvirksomhed Niam. Det er en af Nordens største ejendomsinvestorer, og handlen viser dermed, at Odense er et interessant sted at investere sine penge - også for udlændinge.

- Vi er meget glade for at have erhvervet denne ejendom, der er udlejet til gode og solide lejere og samtidig indeholder spændende muligheder for yderligere udvikling i fremtiden, siger Kristian Krogh, landechef for Niam i Danmark.

- Odense rykker for alvor i disse år og er en spændende og dynamisk by i vækst. Vi ser vores investering som en unik mulighed for at være med i udviklingen af en central del af byen, siger han ifølge en pressemeddelelse.

Og svenskerne var ikke de eneste interesseret fra udlandet:

- Der var en række udenlandske investorer, der var interesseret i at købe ejendommen. Der var selvfølgelig også danske men ingen lokale, siger Henrik Bendix Poulsen-Svane, der ejer ejendomsmæglerfirmaet Home Erhverv i Odense, som har formidlet handlen.

- I de seneste tre år er der sket en markant stigning i interessen for Odense blandt udenlandske investorer. Mange af de udlændinge, vi talte med, ville ikke have drømt om at kigge på Odense for tre år siden, siger han.

Henrik Poulsen-Svane har erfaring fra 11 års ejendomshandel i København, hvor han ofte formidlede ejendomme til internationale købere, og fra to år i Odense. Ifølge ham vurderer de store investorer nøje en by, før de afgør, at de vil investere i den.

De vurderer lokale faktorer som befolkningstilvæksten, infrastrukturen og investeringslysten. Derefter afgør de, hvor stort afkast og risiko kan være i den by. Risikoen består blandt andet i, om det er muligt at finde nye lejere, hvis den nuværende stopper, og om det er muligt at afsætte ejendommen igen senere.

Desuden er det vigtigt, at der er tale om en stor ejendomshandel. De helt store investorer sætter et meget stort apparat i gang, når de handler, og derfor skal handlen være af en vis størrelse for at det kan give mening - det vil sige over 110 millioner kroner. Kort sagt vender de hver sten teknisk, økonomisk og juridisk, så de kan sikre sig selv og eventuelle bagvedliggende investorer, at de ikke gør noget forkert.